CELEX: 32022D0219
Language: sk
Date: 2022-02-11 00:00:00
Title: Vykonávacie rozhodnutie Komisie (EÚ) 2022/219 zo 11. februára 2022, ktorým sa stanovuje rokovací poriadok na preskúmanie zákonnosti podľa článku 22 ods. 1 nariadenia Rady (ES) č. 58/2003 úkonov výkonných agentúr, ktoré poškodia tretiu stranu a ktoré boli postúpené Komisii ktoroukoľvek osobou priamo alebo individuálne zainteresovanou

18.2.2022   
               
               
                  SK
               
               
                  Úradný vestník Európskej únie
               
               
                  L 37/46
               
            
         VYKONÁVACIE ROZHODNUTIE KOMISIE (EÚ) 2022/219
         zo 11. februára 2022,
         ktorým sa stanovuje rokovací poriadok na preskúmanie zákonnosti podľa článku 22 ods. 1 nariadenia Rady (ES) č. 58/2003 úkonov výkonných agentúr, ktoré poškodia tretiu stranu a ktoré boli postúpené Komisii ktoroukoľvek osobou priamo alebo individuálne zainteresovanou
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 58/2003 (1), a najmä na jeho článok 22 ods. 1,
         keďže:
         
                     (1)
                  
                  
                     Podľa článku 22 ods. 1 nariadenia (ES) č. 58/2003 môže byť Komisia požiadaná, aby preskúmala zákonnosť akéhokoľvek úkonu výkonnej agentúry, ktorý poškodzuje tretiu stranu.
                  
               
                     (2)
                  
                  
                     Po vypočutí tvrdení predložených zainteresovanou treťou stranou a tvrdení dotknutej výkonnej agentúry musí Komisia prijať rozhodnutie do dvoch mesiacov.
                  
               
                     (3)
                  
                  
                     Vo svojom konečnom rozhodnutí podľa článku 22 ods. 3 nariadenia (ES) č. 58/2003 Komisia buď potvrdí úkon výkonnej agentúry, alebo rozhodne, že výkonná agentúra ho musí zmeniť (úplne alebo čiastočne).
                  
               
                     (4)
                  
                  
                     Dotknutá výkonná agentúra musí podľa článku 22 ods. 4 nariadenia (ES) č. 58/2003 prijať potrebné opatrenia, aby vyhovela rozhodnutiu Komisie.
                  
               
                     (5)
                  
                  
                     Komisia môže na základe svojho posúdenia pozastaviť vykonávanie sporného úkonu alebo stanoviť predbežné opatrenia v prípade, že existuje riziko ohrozenia práv strany, ktorá začala preskúmanie zákonnosti.
                  
               
                     (6)
                  
                  
                     Na základe získaných skúseností je potrebné stanoviť rokovací poriadok na preskúmanie zákonnosti úkonov výkonných agentúr podľa článku 22 ods. 1 nariadenia (ES) č. 58/2003.
                  
               
                     (7)
                  
                  
                     Tento rokovací poriadok sa nevzťahuje na postupy preskúmania, ktoré Komisia uskutočňuje z vlastnej iniciatívy podľa článku 22 ods. 2 nariadenia (ES) č. 58/2003, ani na postupy preskúmania, ktoré začali členské štáty podľa článku 22 ods. 1 uvedeného nariadenia.
                  
               
                     (8)
                  
                  
                     Tento rokovací poriadok dopĺňa príloha k rozhodnutiu Komisie, ktorým sa stanovujú usmernenia pre zriadenie a prevádzku výkonných agentúr financovaných z rozpočtu EÚ a z iných zdrojov,
                  
               PRIJALA TOTO ROZHODNUTIE:
         
            Článok 1
            Rokovací poriadok na preskúmanie zákonnosti úkonov výkonných agentúr Komisiou podľa článku 22 ods. 1 nariadenia (ES) č. 58/2003 je stanovený v prílohe.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 11. februára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 11, 16.1.2003, s. 1.
      
      
         
            PRÍLOHA
            Rokovací poriadok na preskúmanie zákonnosti úkonov výkonných agentúr, ktoré škodia tretej strane a ktoré boli postúpené Komisii priamo alebo osobne dotknutou osobou, podľa článku 22 ods. 1 nariadenia (ES) č. 58/2003
            
               Článok 1
               Predmet úpravy
               
                  1.   Tento rokovací poriadok sa uplatňuje na konania začaté priamo alebo osobne dotknutou osobou (ďalej len „navrhovateľ“) podľa článku 22 ods. 1 nariadenia (ES) č. 58/2003, ktorých cieľom je preskúmanie zákonnosti úkonu uvedeného v článku 2 ods. 1 tohto rokovacieho poriadku (ďalej len „postup preskúmania zákonnosti“).
               
               
                  2.   Tento rokovací poriadok nezahŕňa postupy preskúmania, ktoré Komisia uskutočňuje z vlastnej iniciatívy podľa článku 22 ods. 2 nariadenia (ES) č. 58/2003, ani postupy, ktoré začali členské štáty podľa článku 22 ods. 1 uvedeného nariadenia.
               
            
            
               Článok 2
               Rozsah pôsobnosti
               
                  1.   Postup preskúmania zákonnosti sa vzťahuje na tieto úkony, ktoré vykonáva výkonná agentúra ako správny orgán:
                  
                              a)
                           
                           
                              zamietnutia žiadosti o grant;
                           
                        
                              b)
                           
                           
                              zamietnutia ponuky alebo žiadosti o účasť predloženej v rámci postupu verejného obstarávania;
                           
                        
                              c)
                           
                           
                              zamietnutia prihlášky predloženej v rámci súťaže o cenu;
                           
                        
                              d)
                           
                           
                              odmietnutia validácie právneho subjektu alebo osobitného právneho postavenia v registri účastníkov, ako aj posúdenia finančnej alebo prevádzkovej spôsobilosti žiadateľov.
                           
                        
               
                  2.   Postup preskúmania zákonnosti sa obmedzuje na overenie:
                  
                              a)
                           
                           
                              právnych a procesných chýb, ako sú chyby v postupe hodnotenia alebo nedostatočné odôvodnenie úkonu, ktorý je predmetom preskúmania zákonnosti;
                           
                        
                              b)
                           
                           
                              zjavne nesprávnych posúdení, ktoré ovplyvňujú celkový výsledok úkonu, ktorý je predmetom preskúmania zákonnosti;
                           
                        
                              c)
                           
                           
                              vecných chýb, ktoré ovplyvňujú celkový výsledok úkonu, ktorý je predmetom preskúmania zákonnosti;
                           
                        
                              d)
                           
                           
                              zneužitia právomoci.
                           
                        
               
                  3.   Postup preskúmania zákonnosti sa nevzťahuje na otázky, o ktorých môže výkonná agentúra voľne rozhodovať, ako je hodnotenie kvality návrhov, žiadostí alebo ponúk.
               
            
            
               Článok 3
               Príslušný útvar
               Príslušným útvarom pre postup preskúmania zákonnosti je generálne riaditeľstvo zodpovedné za delegovanie plnenia rozpočtu programu alebo časti programu na príslušnú výkonnú agentúru.
            
            
               Článok 4
               Potvrdenie o prijatí a registrácia
               
                  1.   Prijatie žiadosti o preskúmanie zákonnosti sa potvrdzuje doporučeným potvrdením o prijatí.
               
               
                  2.   Registrujú sa len úplné žiadosti. Žiadosti o preskúmanie zákonnosti sa považujú za úplné, ak spĺňajú všetky tieto podmienky:
                  
                              a)
                           
                           
                              sú predložené písomne;
                           
                        
                              b)
                           
                           
                              sú zasielané administratívnymi kanálmi uvedenými v napadnutom úkone;
                           
                        
                              c)
                           
                           
                              identifikujú navrhovateľa, napadnutý úkon a dôvody odôvodňujúce preskúmanie.
                           
                        
               
                  3.   Žiadosť musí obsahovať maximálne 7 000 znakov (vrátane medzier a posunov o riadok).
               
               
                  4.   Ak je žiadosť neúplná alebo presahuje maximálny počet znakov uvedený v odseku 3 tohto článku, príslušný útvar požiada navrhovateľa, aby ju doplnil alebo upravil v lehote dvoch týždňov. Registrácia sa uskutoční po predložení úplnej žiadosti.
               
               
                  5.   Ak navrhovateľ žiadosť v lehote dvoch týždňov nedoplní alebo neupraví, žiadosť sa považuje za stiahnutú a spis sa uzavrie.
               
            
            
               Článok 5
               Prípustnosť žiadostí
               Žiadosti o preskúmanie zákonnosti sa považujú za prípustné, ak spĺňajú všetky tieto podmienky:
               
                           a)
                        
                        
                           predkladá ich fyzická alebo právnická osoba, ktorej sa napadnutý úkon priamo alebo osobne dotýka;
                        
                     
                           b)
                        
                        
                           sú predložené v lehote jedného mesiaca odo dňa, keď sa navrhovateľ dozvedel o napadnutom úkone;
                        
                     
                           c)
                        
                        
                           týkajú sa úkonov, ktoré patria do rozsahu pôsobnosti článku 22 ods. 1 nariadenia (ES) č. 58/2003.
                        
                     
            
               Článok 6
               Žiadosti o objasnenie a dodatočné informácie
               
                  1.   Ak je žiadosť o preskúmanie zákonnosti nejasná alebo ak sú potrebné dodatočné informácie, príslušný útvar požiada navrhovateľa, aby žiadosť objasnil alebo predložil takéto dodatočné informácie do piatich pracovných dní.
               
               
                  2.   Žiadosti o objasnenie alebo dodatočné informácie neodôvodňujú predloženie nových dôvodov alebo argumentov, pokiaľ nie sú založené na nových prvkoch alebo dôkazoch, o ktorých sa navrhovateľ dozvedel po predložení žiadosti o preskúmanie zákonnosti.
               
            
            
               Článok 7
               Súbežné podnety
               
                  1.   Ak bola žiadosť o preskúmanie zákonnosti predložená súbežne so žiadosťou o postup vnútorného správneho preskúmania v rámci výkonnej agentúry a obe žiadosti sa týkajú toho istého úkonu výkonnej agentúry, postup preskúmania zákonnosti sa pozastaví až do ukončenia postupu správneho preskúmania v rámci výkonnej agentúry.
               
               
                  2.   Ak postup vnútorného správneho preskúmania v rámci výkonnej agentúry potvrdí napadnutý úkon, postup preskúmania zákonnosti sa obnoví, ak navrhovateľ do jedného mesiaca odo dňa potvrdenia napadnutého úkonu výkonnou agentúrou potvrdí, že trvá na žiadosti o preskúmanie zákonnosti.
                  Ak navrhovateľ žiadosť potvrdí, postup preskúmania zákonnosti sa vzťahuje tak na pôvodne napadnutý úkon, ako aj na úkon prijatý výkonnou agentúrou po postupe vnútorného správneho preskúmania.
                  Ak navrhovateľ nepotvrdí žiadosť, považuje sa za stiahnutú a spis sa uzavrie bez ďalšieho oznámenia.
               
               
                  3.   Ak postup vnútorného správneho preskúmania v rámci výkonnej agentúry nepotvrdí napadnutý úkon, postup preskúmania zákonnosti sa považuje za zbytočný a spis sa uzavrie bez ďalšieho oznámenia.
               
            
            
               Článok 8
               Pozastavenie a predbežné opatrenia
               
                  1.   Vykonávanie napadnutého úkonu sa postupom preskúmania zákonnosti pozastaví len vtedy, ak tak rozhodne Komisia.
               
               
                  2.   O žiadostiach o predbežné opatrenia a o pozastavení vykonávania napadnutého úkonu rozhoduje Komisia s prihliadnutím na povahu napadnutého úkonu, hodnovernosť podnetu a jeho naliehavosť.
               
               
                  3.   Vykonávanie napadnutého úkonu sa nepozastaví ani sa nenariadia žiadne predbežné opatrenia, ak až do prijatia rozhodnutia o preskúmaní zákonnosti sú alebo môžu byť práva navrhovateľa zachované.
               
               
                  4.   Ak je vykonávanie napadnutého úkonu pozastavené alebo sú nariadené dočasné opatrenia, výkonná agentúra prijme všetky opatrenia potrebné na dosiahnutie súladu s takýmito rozhodnutiami.
               
            
            
               Článok 9
               Pripomienky výkonnej agentúry
               
                  1.   Žiadosť o preskúmanie zákonnosti sa výkonnej agentúre zasiela po jej registrácii. Výkonná agentúra sa vyzve, aby predložila svoje pripomienky do piatich pracovných dní.
               
               
                  2.   Ak sú potrebné dodatočné informácie, výkonná agentúra sa vyzve, aby poskytla vysvetlenia k svojim pripomienkam.
               
            
            
               Článok 10
               Lehota na rozhodnutie
               
                  1.   Rozhodnutie Komisie o preskúmaní zákonnosti sa oznámi navrhovateľovi a výkonnej agentúre do dvoch mesiacov odo dňa nasledujúceho po dátume registrácie alebo v prípade súbežných podnetov podľa článku 7 od skončenia pozastavenia žiadosti o preskúmanie zákonnosti.
               
               
                  2.   Rozhodnutie oznámené po uplynutí dvojmesačnej lehoty nahrádza akékoľvek implicitné zamietnutie uvedené v článku 22 ods. 1 treťom pododseku nariadenia (ES) č. 58/2003.
               
            
            
               Článok 11
               Posudzovanie a rozhodovací proces
               
                  1.   Počas celého postupu sa zabezpečí spravodlivé, transparentné a nestranné zaobchádzanie s náležitým rešpektovaním dôverných informácií. Všetky výmeny informácií sa uskutočňujú písomne a obmedzujú sa na objasnenie podaní. Neuskutočnia sa žiadne vypočutia.
               
               
                  2.   Rozhodnutie o preskúmaní zákonnosti sa prijíma v súlade s článkami 12 až 16 rokovacieho poriadku Komisie (1). So všetkými útvarmi Komisie, ktoré majú oprávnený záujem na rozhodnutí, sa konzultuje prostredníctvom formálnej medziútvarovej konzultácie v súlade s článkom 23 uvedeného rokovacieho poriadku.
               
               
                  3.   Zákonnosť napadnutého úkonu sa posudzuje na základe tvrdení oboch účastníkov konania.
               
               
                  4.   Rozhodnutím Komisie sa môže:
                  
                              a)
                           
                           
                              žiadosť o preskúmanie zákonnosti zamietnuť ako neprípustná;
                           
                        
                              b)
                           
                           
                              žiadosť o preskúmanie zákonnosti zamietnuť ako neopodstatnená, pretože neexistujú skutočnosti, ktoré by naznačovali nezákonnosť napadnutého úkonu;
                           
                        
                              c)
                           
                           
                              žiadosť o preskúmanie zákonnosti zamietnuť, keďže zistená chyba, resp. chyby nemali vplyv na konečný výsledok rozhodnutia prijatého výkonnou agentúrou;
                           
                        
                              d)
                           
                           
                              žiadosť o preskúmanie zákonnosti vyhodnotiť ako opodstatnená.
                           
                        
               
                  5.   V prípadoch uvedených v písmenách a), b) a c) napadnutý úkon zostane platný. V prípade uvedenom v písmene d) sa napadnutý úkon zruší.
               
               
                  6.   Rozhodnutie Komisie sa nevzťahuje na otázky týkajúce sa zákonnosti napadnutého úkonu, ktoré neboli vznesené navrhovateľom a ktoré Komisia identifikovala len počas postupu preskúmania zákonnosti.
               
               
                  7.   Rozhodnutie Komisie môže obsahovať osobitné pokyny pre výkonnú agentúru o opatreniach potrebných na následné opatrenia.
               
            
            
               Článok 12
               Oznámenie a následné opatrenia
               
                  1.   Komisia informuje navrhovateľa a výkonnú agentúru o rozhodnutí o preskúmaní zákonnosti.
               
               
                  2.   Ak Komisia napadnutý úkon zruší, výkonná agentúra bezodkladne prijme opatrenia potrebné na dosiahnutie súladu s týmto rozhodnutím. Výkonná agentúra podáva príslušnému útvaru správu o vykonávaní tohto rozhodnutia.
               
               
                  3.   Príslušný útvar vykonávanie monitoruje a v prípade potreby kontroluje v súlade s rozhodnutím o delegovaní právomocí na výkonnú agentúru.
               
            
            
               (1)  K(2000) 3614 (Ú. v. ES L 308, 8.12.2000, s. 26).